
Az áldozatállítás mechanizmusa és az istenkép méregtelenítése René Girard elméletében

Kulcsszavak: Áldozati mechanizmus, Istenkép méregtelenítése, Mimetikus elmélet, Dramatikus teológia, Bűnbak
Rezümé
Az áldozatállítás mechanizmusa és az istenkép méregtelenítése
Az erőszak és a vallás összefonódása a szekularizált kultúra egyik kedvenc témája. Kellő teológiai hermeneutika híján pedig aligha tudunk megfelelő választ megfogalmazni a kereszténységet is érő vádakra. Két kiváló gondolkodó elméletének mentén szeretném kifejteni érveimet, s válaszokat adni azokra a kérdésekre, amelyek úgy vélem mind a mai napig formálják és alakítják emberi valóságunkat.
Kiindulópontként René Girard francia-amerika irodalomtörténész, antropológus elmélete szolgált, amely rávilágít számomra az emberi kultúrák alapját képező áldozati mechanizmus működésére. Ezáltal szeretném megvilágítani mindennek a pontos meghatározását.
Ahhoz pedig, hogy a dolgozat végére dogmatikai szempontból is kézzelfogható válaszokat kapjunk Raymund Schwager, az innsbrucki teológia kar egykori dogmatika professzorának elméletével, a dramatikus teológia megközelítésével kívánok válaszolni és végső konklúzióra jutni.
Amikor antropológiai vagy dogmatikai felvetésekről, elméletekről beszélünk, hajlamosak vagyunk egyből elvont és távoli jelenségekre asszociálni.
Viszont a kérdéskör, amiről szó van, nem pusztán egy íróasztali téma, hanem emberek milliárdjait érintő kőkemény valóság. Az Isten, aki eljön közénk, látható, fogható és tapintható valóság lesz, egyszer s mindenkorra megváltoztat majd mindent.
De milyen kérdéseket vet fel mindez bennünk?
Összetudjuk-e vetni az újszövetségi „Isten szeret” gondolatmenetét az ószövetség erőszakos, pusztító világképével?
Hogy lehet az, hogy a mai kort minden korábbinál jobban foglalkoztatják az áldozatok?
Hogyan válaszol Isten a mimetikus vágyakozás drámájára, sőt megköveteli-e saját Fiának a feláldozását?
Mi történik, ha Jézus életútját drámaként értelmezzük?
S végül hogyan tud az Egyház segíteni abban, hogy kitörjünk az áldozatok hálójából, hogy kilépjünk a bűnbakmechanizmus erőszakos logikájából?
A dolgozatomban ezekre a kérdésekre keresek választ, s a végére egy olyan koherens értelmezést szeretnék adni, amely segít megérteni a kereszténység legmélyebb tartalmait, utat mutatva egy olyan világ felé, ami egy teljesen új perspektívát nyújt az emberi konfliktusok, az erőszak és a megváltás összefüggéseinek helyes értelmezésében.




